[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 16.12.2002









                     Nr.23/114/2002

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale, iniţiată de un număr de 11 deputaţi (dep.conf.univ.dr. Pavel Cherescu, dep. Mihai Năstase, dep. Florea Voinea, dep. Predică Vasile, dep. Magheru Paul, dep. Bar Mihai, dep. Cladovan Teodor, dep. Popa Cornel, dep. Crişan Emil, dep. Moisoiu Adrian, dep. Mircea Costache), trimis cu adresa nr.222 din 27 mai 2002.



La întocmirea raportului comisia a avut în vedere:



- avizul Consiliului Legislativ nr.665/23.05.2002;



- punctul de vedere al Guvernului nr.5075/18.10.2002;



- punctul de vedere al Ministerului Finanţelor Publice

  nr.22318/04.10.2002.



În raport de obiectul şi conţinutul său, proiectul de lege face parte din categoria legilor ordinare conform prevederilor constituţionale.
PREŞEDINTE,

István Antal

RAPORT

asupra propunerii legislative pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată în fond cu propunerea legislativă pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale, iniţiată de un număr de 11 deputaţi (dep.conf.univ.dr. Pavel Cherescu, dep. Mihai Năstase, dep. Florea Voinea, dep. Predică Vasile, dep. Magheru Paul, dep. Bar Mihai, dep. Cladovan Teodor, dep. Popa Cornel, dep. Crişan Emil, dep. Moisoiu Adrian, dep. Mircea Costache), trimis cu adresa nr.222 din 27 mai 2002.



La întocmirea prezentului raport comisia a avut în vedere:



- punctul de vedere negativ al Ministerului Finanţelor Publice exprimat prin adresa nr.22318 din 04.10.2002 prin care precizează că nu avizează favorabil această propunere legislativă;



- punctul de vedere negativ al Guvernului exprimat prin adresa nr.5075/18.10.2002 prin care precizează că nu susţine această iniţiativă legislativă;


- avizul Consiliului Legislativ nr.665/23.05.2002.



Obiectul de reglementare al propunerii legislative îl constituie completarea alin.(1) al art.2 din Ordonanţa de urgenţă a Guvernului nr.28/1999 privind obligaţia agenţilor economici de a utiliza aparate de marcat electronice fiscale, aprobată cu modificări şi completări prin Legea nr.64/2002.



În raport de obiectul şi conţinutul său, propunerea legislativă face parte din categoria legilor ordinare conform prevederilor constituţionale.



Potrivit prevederilor art.60 din Regulamentul Camerei Deputaţilor, membrii comisiei au examinat propunerea legislativă menţionată mai sus în şedinţa din data de 11 decembrie 2002.



La lucrările comisiei au participat, în calitate de invitaţi, domnul deputat conf.univ.dr.Pavel Cherescu (din partea iniţiatorilor) şi doamna Adriana Bănescu din partea Ministerului Finanţelor Publice.



Din numărul total de 26 membri ai comisiei la şedinţă au participat 22 de deputaţi.



După dezbateri, membrii comisiei au hotărât, cu unanimitate de voturi, să supună plenului Camerei Deputaţilor respingerea propunerii legislative întrucât argumentele invocate de iniţiatori în expunerea de motive nu se justifică deoarece:


1. Comerţul cu amănuntul desfăşurat permanent de agenţi economici (societăţi comerciale, asociaţii familiale - comercianţi, dar fără spaţii comerciale) în pieţe - pe tarabe, cărucioare, etc. - în condiţii improprii de depozitare, expunere, manipulare a produselor, cu încălcarea normelor generale şi specifice de protecţia muncii şi a mediului, de pază contra incendiilor (fapt ce pune sub semnul întrebării menţinerea valabilităţii avizelor obţinute cu ocazia înfiinţării societăţii) nu este comerţul civilizat către care tinde România în vederea integrării în Comunitatea Europeană.



2. Potrivit dispoziţiilor Hotărârii Guvernului nr.1103/2002, comercializarea în pieţe, pe tarabe, pe mese ori în alte spaţii decât cele cu destinaţie prestabilită, a produselor alimentare, cu excepţia celor agroalimentare cât şi a celor nealimentare, în alte condiţii decât cele cerute de legislaţia în vigoare, este interzisă.



Prin spaţii cu destinaţie prestabilită se înţelege spaţii de comercializare dotate cu alimentare cu energie electrică, apă, canalizare, ventilaţie, incinte frigorifice, banc de probe pentru aparatura electronică şi electrocasnică, spaţii de depozitare care să asigure o temperatură corespunzătoare, etc. În aceste condiţii, argumentele iniţiatorilor privind utilizarea aparatelor de marcat electronice în pieţe, nu se justifică.



3. În ţările membre ale Uniunii Europene nu există obligaţia utilizării aparatelor de marcat electronice în pieţe pentru că, practic, acest gen de comerţ desfăşurat de firme, companii nu există.



4. Preţul aparatelor de marcat electronice fiscale specifice micilor comercianţi de cca. 170-230 EURO (preţ mediu cca.6,5 mil. lei) nu constituie un efort financiar major pentru agenţii economici, aceştia trebuind să îndeplinească toate condiţiile prevăzute de lege pentru desfăşurarea activităţilor de comerţ.



5. Achiziţionarea aparatelor de marcat electronice fiscale nu poate constitui motiv de creştere a preţurilor produselor comercializate deoarece investiţiile efectuate de către utilizatorii acestora sunt sume integral deductibile fiscal în luna înregistrării achiziţiei, cu condiţia utilizării aparatelor respective din acea lună.

                  PREŞEDINTE,                                            SECRETAR,

                    István Antal                                              Aurelia Vasile

Experţi,

Viorela Gondoş

Silvia Vlăsceanu

